Folketing
2002-05-02

Vi havde gode og glædelige satspuljeforhandlinger, hvor der faktisk blev afsat ganske mange penge til det forebyggende arbejde og netop også til det forebyggende arbejde blandt børn, og derfor kan jeg glæde mig over, at der er og også har været mange ministre til stede fra andre ressortområder end socialministerens og statsministerens, til hvem forespørgselen er rettet. Der er nemlig ingen tvivl om, at det, som er helt afgørende for det forebyggende arbejde, er, at de forskellige politiske områder i langt videre udstrækning arbejder sammen om at bryde den negative sociale arv. Det er boligspørgsmål, det er skolespørgsmål, det er spørgsmålet om børnehavens funktion over for familiens, og det er spørgsmålet om, hvordan vores beskæftigelsesindsats hænger sammen med de øvrige indsatser. Det er helt afgørende, at man er villig til at bruge penge og tid på forebyggelsen, på den tidlige indsats og på sammenhængen i den, og det er også helt afgørende, at man tager den nuværende lovgivning for pålydende.